LV Eiropas Savienības Oficiālais Vēstnesis C 70/27

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 70/09)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Paziņojumi par iebildumiem Komisijai jāsaņem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“MAKÓI VÖRÖSHAGYMA” jeb “MAKÓI HAGYMA”

EK Nr.: HU-ACVN-005-0387-21.10.2004.

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Földművelésügyi és Vidékfejlesztési Minisztérium – Élelmiszerlánc-elemzési Főosztály Adrese: 1055 Budapest Kossuth Lajos tér 11. MAGYARORSZÁG Tālr.: +36 13014419 Fakss: +36 13014808 E-pasts: zobore@fvm.hu

2. Grupa

Nosaukums: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Adrese: 6900 Makó Návay Lajos tér 5-7. MAGYARORSZÁG Tālr.: +36 62/212865, +36 62/213676 Fakss: +36 62/213676, +36 62/212865 E-pasts: hagymatanacs@vnet.hu Sastāvs: ražotāji/pārstrādātāji ( X ) citi ( X )

3. Produkta veids

1.6. grupa. Svaigi vai pārstrādāti augļi, dārzeņi un labība

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums

“Makói vöröshagyma” jeb “Makói hagyma”

4.2. Apraksts

“Makói vöröshagyma” jeb “Makói hagyma” (Allium cepa L.) ir sīpolu dzimtas augs, kurš pielāgojies vietējiem Makó reģiona apstākļiem. “Makói vöröshagyma” jeb “Makói hagyma” tipiskās īpašības, kuras saistāmas ar ģeogrāfisko apgabalu, ir augsts sausnas saturs, izteikta garša un ilga uzglabājamība. Atļauts izmantot tikai 'Makói CR' (izturīgs pret nelabvēlīgiem klimatiskajiem apstākļiem), 'Csanád' un 'Makói Bronz' šķirnes augus.

Šiem sīpoliem ir apaļa, nedaudz iegarena forma; to diametrs ir 35–80 mm. Sausās ārējās zvīņlapas bronzas sarkanas, mirdzošas, to daudzās kārtas pilnībā nosedz un aizsargā iekšējās zvīņlapas. Sulīgās iekšējās zvīņlapas stingras, blīvas, kaula baltas. Makó reģionam raksturīgie audzēšanas paņēmieni un mazais nokrišņu daudzums vasaras beigās ir iemesls tam, kāpēc sausnas saturs šajos sīpolos ir krietni virs vidējā (vairāk nekā 16 %). Tie ir ilgi uzglabājami, dīgst vēlu un cauru ziemu saglabā tiem raksturīgās vērtīgās īpašības. Zemā mitruma satura dēļ tie praktiski nebojājas. Tipiskā pikantā un bagātīgā garša skaidrojama ar augstu alilsulfīda saturu.

4.3. Ģeogrāfiskais apgabals

“Makói vöröshagyma” jeb “Makói hagyma” cilmes vietas norādi drīkst lietot tikai tādiem sīpoliem, kuri izaudzēti apgabalā, kas ietver turpmāk minēto apdzīvoto vietu administratīvās teritorijas un ir daļa no divu blakusesošu administratīvi teritoriālo vienību, Csongrád un Békés, teritorijas.

Ražošanas apgabalā ietilpstošās apdzīvotās vietas

— (Csongrád): Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor, Nagylak,

— (Békés): Tótkomlós, Békéssámson.

4.4. Izcelsmes apliecinājums

“Makói vöröshagyma” jeb “Makói hagyma” cilmes vietas norādi drīkst lietot tikai tādiem sīpoliem, kuru audzēšana un izsekojamība ir dokumentēta Aizsargāto ģeogrāfiskās izcelsmes norāžu un aizsargāto cilmes vietas nosaukumu reģistrā un apstiprināta Hagyma Terméktanács (Sīpolproduktu padomē).

Aizsargāto ģeogrāfiskās izcelsmes norāžu un aizsargāto cilmes vietas nosaukumu reģistra neatņemama daļa ir Apsmidzināšanas reģistrs, kuru atjaunina atbilstoši prasībām.

Hagyma Terméktanács pēc audzētāja vai izplatītāja iniciatīvas kontrolē visu audzēšanas tehnoloģisko procesu, un prasību izpildes gadījumā produktu padome produktu marķē kā “Hagyma Terméktanács által ellenőrzött minőség” (kvalitāti apliecina Sīpolproduktu padome).

Produktu padome palīdz kontrolēt atbilstību noteikumiem par cilmes vietas nosaukumu un izcelsmes norāžu lietojuma likumību.

4.5. Ražošanas metode

Divgadu audzēšanas metode

Divgadu audzēšanas metodes būtība ir tāda, ka pirmajā gadā blīvi izsēj sīkās sīpolu sēklas (tā sauktās melnās sēklas) un izaudzē mazus sīpolus, tā sauktos vairsīpoliņus, kurus izmanto kā pamatmateriālu (pavairošanas materiālu) normāla lieluma galda sīpolu ieguvei nākamajā gadā.

Vairsīpoliņu audzēšanai piemērotākās ir vidēji blīvas, irdenas līdzenumu augsnes ar viendabīgu struktūru, augstu humusa un barības vielu saturu un neitrālu pH (šīs ir tā sauktās Makó reģiona augsnes).

Augsekas gadījumā viens no priekšnosacījumiem ir tāds, ka sīpolus atkārtoti stāda ne drīzāk kā pēc pieciem gadiem.

Vairsīpoliņu audzēšana

Augsnes sagatavošana: dziļaršana rudenī (iepriekšējā gada oktobrī), arumu apstrādes pabeigšana pavasarī. Sēja notiek februāra beigās vai marta sākumā līdzenā vietā augsnē, kam raksturīga smalka, irdena struktūra; sēj vienā rindā (atstatums starp rindām 20 cm) vai dubultrindās (atstatums starp rindām 5–30 cm) 3–3,5 cm dziļumā, sēklas materiāla izlietojums 100–120 kg/ha (25–28 miljoni sēklu/ha). Līdz augusta vidum, kad vairsīpoliņi ir nobrieduši, atdala izkaltušos sīpollakstus. Tālāk seko vairsīpoliņu novākšana, augsnes atdalīšana, vairsīpoliņu nogatavināšana, transportēšana un šķirošana pēc izmēra.

Sašķirotie vairsīpoliņi rudeni jāglabā vaļīgā auduma maisā, līdz novembrī ar vairsīpoliņu termisko apstrādi sākas īpašā Makó ražošanas procedūra. Termiskā apstrāde vajadzīga, lai novērstu pumpuru un attiecīgi ziedkāta veidošanos otrajā gadā, jo tas sīpola galviņu padarītu mazvērtīgu. Termiskās apstrādes laikā vairsīpoliņus 12 dienās no 3–5 °C glabāšanas temperatūras pakāpeniski uzkarsē līdz 30–32 °C un atkarībā no izmēra patur šādā temperatūrā 30–60 dienas (no kurām 10 dienas tos glabā uzkarsētus līdz 32–35 °C temperatūrai), un tad pakāpeniski atdzesē līdz stādīšanas temperatūrai jeb 10–14 °C.

Galda sīpolu audzēšana

Galda (ēdamos) sīpolus “Makói vöröshagyma” jeb “Makói hagyma” iegūst otrajā gadā. Pavasarī vairsīpoliņus, kas pabijuši termiskās apstrādes iekārtā, notīra, sēklas materiālu apstrādā pret kaitēkļiem un līdz aprīļa vidum izsēj pakāpeniski iesilstošajā augsnē. Augsnes un augsekas prasības ir tādas pašas kā vairsīpoliņiem. Atkarībā no daudzuma 3–5 cm dziļumā vienā metrā izsēj 15–25 sīpolus.

Būtiski ir nodrošināt sīpoliem pietiekamu daudzumu barības vielu un nepieļaut nezāļu savairošanos, kā arī nodrošināt integrētās augu aizsardzības darbību pienācīgu dokumentēšanu Apsmidzināšanas reģistrā. Ražu ievāc augusta otrajā pusē (novākšana, žāvēšana uz lauka, iekraušana, piegāde), pēc tam sīpolus nodod glabāšanā vai nosūta pārdošanai.

Viengada audzēšanas metode (no sēklām)

Izmantojot viengada audzēšanas metodi, martā uz hektāru izsēj 5–7 kg sēklas materiāla (0,9–1,1 miljoni sēklu/ha) no “pirmā gada sīpoliem”, kuri pavairoti ar “Makói vöröshagyma” jeb “Makói hagyma” vairsīpoliņu ģenētisko materiālu.

Augšanas periodā izmantotie audzēšanas un ražas novākšanas paņēmieni ir tādi paši kā tad, ja sīpolus audzē no vairsīpoliņiem, bet augšanas sezona ir garāka, ražu novāc septembra vidū, un šo audzēšanas metodi lieto tikai apūdeņotās platībās.

Novāktie sīpoli jāuzglabā vēsās, sausās, labi ventilētās telpās, jo šādos apstākļos tos bez jebkāda vērā ņemama kvalitātes samazinājuma var uzglabāt ilgāk nekā citu šķirņu sīpolus, proti, līdz nākamā gada aprīlim–maijam.

“Makói vöröshagyma” jeb “Makói hagyma” sīpolus šķiro, iepako un marķē to audzēšanas saimniecībā vai — audzētāja vai viņa pārstāvja tiešā uzraudzībā — citviet norādītajā ģeogrāfiskajā apgabalā; iepakojumi ir 0,5, 1, 2, 5, 10 un 15 kg tīklauduma maisi vai 15, 20, 25 un 50 kg vairumtirdzniecības kastes, vai mazie iepakojumi pa 3, 5 vai 10 gabaliem. Tomēr var būt lietderīgi izmantot arī cita izmēra un veidu iepakojumus. Ārpus norādītā ģeogrāfiskā apgabala produktu var iepakot atkārtoti.

4.6. Saikne

Dabīgie faktori

Sīpols, kura izcelsme ir Centrālāzijā, ir izcili labi pielāgojies Makó reģiona apstākļiem. Reģiona augsnes veidojušās vietās, kur reiz tecējusi Maros upe; lesa un aluviālajās (sanesu) augsnēs ir augsts barības vielu saturs. Tās ir bagātas ar mikroelementiem, vidēji blīvas, irdenas līdzenumu augsnes, kas labi aiztur gaisu un ūdeni, un visas šīs īpašības labvēlīgi ietekmē sīpolu kvalitāti.

Raksturīgākā Makó reģiona klimata iezīme ir sausā un karstā vasara. Augšanas periodā dienas ir garas (2100 gaismas stundu gadā) un ilgstoši saglabājas augsta gaisa temperatūra (30 karstās dienas, kurās gaisa vidējā temperatūra ir 18,1 °C un summārais starojums 3340 °C), un šo faktoru ietekmē (85–90 vasaras dienās) izveidojas“Makói vöröshagyma” jeb “Makói hagyma” sīpoliem raksturīgās vērtīgās īpašības. Labai “Makói vöröshagyma” jeb “Makói hagyma” sīpolu augšanai katru dienu nepieciešamas vismaz 15 stundas gaismas, un šā nosacījuma izpildi nodrošina iepriekš aprakstītie Makó reģionam raksturīgie klimatiskie apstākļi. Jūlijā–augustā silto, sauso laikapstākļu un mazā nokrišņu daudzuma ietekmē sīpolu galviņu augšana palēninās. Lapas un piesaknes izkalst, nostiprinās raksturīgās vērtīgās īpašības, palielinās sausnas saturs, ārējās zvīņlapas kļūst plānas, un ap sīpola galviņu attīstās stingra vienlaidu miza bronzas sarkanā krāsā.

Šādi radušās augstā sausnas satura un daudzkārtainās, izturīgās vienlaidu mizas dēļ, kura stingri apņem sīpola kakliņu, “Makói vöröshagyma” jeb “Makói hagyma” sīpoli ir ilgi uzglabājami.

Cilvēkfaktori

Makó reģionā sīpolus audzē jau vairākus gadu simteņus. Pēc turku valdīšanas laika beigām lauku apgabali atkal atdzīvojās un iedzīvotāju skaits tajos strauji pieauga, lauksaimniecības zemi sadalīja nelielos gabalos, un kļuva jūtams zemes trūkums. XIX gadsimta vidū trīs ceturtdaļas iedzīvotāju bija rentnieki, kuri savos mazajos zemes gabalos bija spiesti iekopt intensīvai audzēšanai piemērotas kultūras. Tālab daudzi izraudzījās sīpolus, kuru miza un sulīgās zvīņlapas gadsimtu garumā ir plaši lietotas tautas medicīnā.

Izmantojot labvēlīgos ģeogrāfiskos apstākļus un tirdzniecības uzplaukumu XIX gadsimta beigās, ar smagu darbu, rūpību, individuālu atlasi un piemērotu augsni Makó sīpolu audzētāji izveidoja augstkvalitatīvas reģionālās šķirnes. To viņi panāca ar unikālu tehnoloģiju, kas ir īpaši piemērota sīpoliem kā kultūrai un konkrētajam reģionam (divgadu audzēšanas metode). Vietējo sīpolu audzētāju uzņēmība un nevairīšanās no riska ļāva izaudzēto regulāri tirgot arī tālās zemēs.

Gadsimtu mijā pašmāju sīpolu audzēšana daudzus vietējos sīpolu audzētājus izglāba no emigrēšanas. Viņu audzētie sīpoli pamazām ieguva noturīgu patiesi laba produkta reputāciju, ko jau bija apliecinājusi 1888. gadā Briseles izstādē Grand Concours International des Sciences et de l'Industrie gūtā atzinība un tālāk nostiprināja turpmākajos gados iemantotā labā slava. Audzēšanas prasme tiek nodota no paaudzes paaudzē, un tas garantē sīpolu audzēšanas turpināšanos reģionā.

Senāko rakstisko liecību par sīpolu audzēšanu sniedzis Miklós Szirbik jau 1835. gadā, vēlāk sīpolu audzēšanu savās grāmatās aprakstījuši Imre Palugyai un János Reizman. Pagājušā gadsimta sākumā Makó sīpolu audzētāji izdeva paši savu reģionālu nedēļas avīzi, “Sīpolu Audzētājs”. XX gadsimta 30. gados Makó sīpoliem un šo sīpolu audzētājiem nozīmīga personība bija Ferenc Erdei.

4.7. Pārbaudes struktūra

Mezőgazdasági Szakigazgatási Hivatal (norīkotā pārbaudes struktūra augļu un dārzeņu nozarē).

Nosaukums: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Adrese: 6800 Hódmezővásárhely Rárósi út 110. MAGYARORSZÁG Tālr.: +36 62/535741 Fakss: +36 62/246036 E-pasts: Hodi.Laszlo@csongrad.ontsz.hu Nosaukums: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Adrese: 5602 Békéscsaba Szarvasi út 79/1. MAGYARORSZÁG Tālr.: +36 66/529-257 Fakss: +36 66/529-265 E-pasts: Mike.Zsolt@bekes.ontsz.hu

4.8. Marķējums

Papildus tiesību aktos prasītajām ziņām uz produkta iepakojuma jābūt aizsargātajai cilmes vietas norādei “Makói vöröshagyma” jeb “Makói hagyma” un (pēc ierakstīšanas Kopienas reģistrā) Kopienas logotipam.

Ja Sīpolproduktu padome veikusi iekšēju kontroli un produktu apstiprinājusi, uz produkta iepakojuma var norādīt “Hagyma Terméktanács által ellenőrzött minőség” (kvalitāti apliecina Sīpolproduktu padome).

(1) OV L 93, 31.3.2006., 12. lpp.